L. Gyurovszky, poslanec: (2002-02-01):
Mám 4 pozmeňujúce návrhy, ktoré sú prekonzultované s ministerstvom a mali by vylepšiť návrh zákona, o ktorom budeme hlasovať. Prvý návrh je – v § 6 ods. 10 v prvej vete vypustiť slová „ekonomického, právneho, prírodovedného alebo technického zamerania“. Odôvodnenie. Touto úpravou sa upustí od užšej špecializácie vysokoškolského vzdelania pre osobu navrhnutú na vedúceho pobočky zahraničnej poisťovne a na jeho zástupcu. Zosúladí sa tým požadované vzdelanie, ktoré je kladené na osoby v riadiacich funkciách poisťovne, ktoré boli založené ako akciové spoločnosti na území Slovenskej republiky a pri ktorých sa nebude vyžadovať užšia špecifikácia vzdelania, tak ako to bolo navrhnuté v spoločnej správe výborov k tomuto zákonu. Po druhé, § 12 sa doplní o nový odsek 5, ktorý znie: „Úpravou zaisťovacej činnosti podľa tohto zákona nie je dotknuté právo poisťovne alebo pobočky zahraničnej poisťovne uzavrieť zaisťovaciu zmluvu cez zahraničnú poisťovňu, ktorá nepôsobí na území Slovenskej republiky.“ Odôvodnenie. Doplňujúca úprava jasne vymedzuje, že poisťovne alebo pobočky zahraničných poisťovní nie sú nijako obmedzené v práve uzatvárať zaisťovacie zmluvy so zahraničnými zaisťovňami. Po tretie, § 38 sa dopĺňa novými odsekmi 1 a 2, ktoré znejú: „Odsek 1: Poisťovňa a pobočka zahraničnej poisťovne a poisťovací maklér sú povinní a) vykonávať svoju činnosť spôsobom, ktorý zohľadňuje a minimalizuje riziká, b) vykonávať svoju činnosť s odbornou starostlivosťou v záujme svojich klientov, c) poskytnúť klientovi dôležité informácie súvisiace s uzavretím poistnej zmluvy a upozorniť ho na dôležité skutočnosti a riziká súvisiace s touto činnosťou, d) nepoužívať nepravdivé alebo zavádzajúce informácie pri propagácii svojej činnosti, nezamlčovať dôležité skutočnosti a neponúkať výhody, ktoré ich spoľahlivosť nemôžu zaručiť. Odsek 2: Poisťovňa a pobočka zahraničnej poisťovne a poisťovací maklér sú povinní na žiadosť klienta alebo úradu hodnoverne preukázať vynaloženie odbornej starostlivosti. Vynaložením odbornej starostlivosti sa rozumie najmä, ak poisťovňa, pobočka zahraničnej poisťovne a poisťovací maklér a) dokumentuje spôsob vykonávania svojej činnosti, kontroluje objektívnosť evidovaných údajov a predchádza riziku vlastných finančných strát, b) uskutočňuje analýzu ekonomickej výhodnosti vykonávania svojej činnosti z dostupných informácií.“ Doterajšie odseky 1 až 3 sa označujú ako odseky 3 až 5. Odôvodnenie. Ustanovenia upravujú základné pravidlá, ktoré by poisťovňa, pobočka zahraničnej poisťovne a poisťovací maklér mali dodržiavať vo vzťahu ku svojim klientom. Tieto pravidlá sú zamerané na poskytovanie odbornej starostlivosti a čestnosti pri vykonávaní ich činnosti a na zabezpečenie plnej informovanosti klienta. Zároveň musím povedať, že z tohto dôvodu žiadam vyňať na osobitné hlasovanie bod 57 spoločnej správy a neprijať ho v prospech pozmeňujúceho návrhu 3 k § 38. Po štvrté. V § 63 ods. 2 sa slová „likvidátora menuje a odvoláva úrad“ nahrádzajú slovami „návrh na vymenovanie a odvolanie likvidátora je oprávnený podať iba úrad“. Odôvodnenie. Menovať a odvolať likvidátora pri likvidácii spoločnosti môže len príslušný súd a žiadna iná inštitúcia. Na záver chcem povedať, že poslanecký klub SMK podporí tento návrh zákona. Ďakujem. I. Presperín, podpredseda NR SR: Ďakujem. Ďalej v rozprave vystúpi pán poslanec Vavrík. R. Vavrík, poslanec: Vážený pán podpredseda, ctený pán minister, vážené kolegyne, kolegovia, dovoľte mi, aby som vystúpil v rozprave k vládnemu návrhu zákona o poisťovníctve (parlamentná tlač 1235). Chcel by som vašu pozornosť upriamiť v mojom vystúpení na záchranárov. Dovoľte mi, povedať pár viet a následne podať pozmeňujúci návrh. V uplynulých piatich rokoch sa na základe novely zákona o poisťovníctve okrem iných štátov aj na Slovensku zaviedla spoluúčasť poisťovní na vytváraní lepších podmienok na vykonávanie záchranárskej činnosti pri záchrane ľudských životov a materiálnych hodnôt v cestnej doprave zákonom stanovenou povinnosťou odvodu v časti poistného inkasovaného zo zákonného, resp. zmluvného poistenia zodpovednosti za škodu spôsobenú prevádzkou motorového vozidla. Môžem konštatovať, že inštitút tohto povinného odvodu časti prijatého poistného sa doteraz osvedčil. Umožnil vykonávať záchranu života ľudí pri dopravných nehodách, pri plnej profesionalizácii zasahujúcich záchranárov aj s potrebnou modernou a účinnou výbavou. Takto získané prostriedky boli použité na nákup nevyhnutného materiálu a technického vybavenia záchranárskych zložiek poskytujúcich bezplatnú pomoc na cestách, čiže boli nepriamo vrátené všetkým motoristom, resp. tým motoristom, ktorí sa ocitli v tiesňových situáciách. Otázka účasti poisťovní na financovaní materiálneho a technického vybavenia jednotiek požiarnej ochrany a rýchlych zdravotníckych služieb pri ochrane životov občanov a majetku fyzických, taktiež právnických osôb už na rokovaní Národnej rady Slovenskej republiky odznela zhruba pred pol rokom, teda šiestimi mesiacmi. V minulom roku sme sa ňou zaoberali pri prerokovaní správy vlády Slovenskej republiky o zásahu Zboru požiarnej ochrany a o vzniknutých škodách pri likvidácii lesného požiaru v Slovenskom raji a materiálno-technickom zabezpečení útvarov Zboru požiarnej ochrany pri likvidácii požiarov a taktiež už pri pred chvíľou spomenutom schvaľovaní zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov. V prijatom uznesení Národnej rady č. 1277 z 27. februára 2001 i v rozprave pri schvaľovaní zákona o povinnom zmluvnom poistení vtedy odznelo, a som toho istého názoru i dnes, že je to riešenie v prospech všetkých zúčastnených strán, pre motoristov, záchranárov i samotných poisťovní a že tento stav treba zachovať aj do budúcnosti. V oboch prípadoch hlasovania v parlamente k uvedenej problematike sme výraznou väčšinou hlasov tento zdroj financovania záchranárskej činnosti v cestnej doprave podporili. Určite nás k tomu viedlo hodnotenie stavu, v ktorom sa materiálne a technické vybavenie jednotiek požiarnej ochrany nachádza, ale i situácia a vysoká nehodovosť na našich cestách s častými vážnymi následkami a stratami na životoch. Pre informáciu mi dovoľte uviesť, že záchranári poskytovali pomoc pri dopravných nehodách v 6 800 prípadoch v roku 2000 a v minulom roku štatistiky hovoria o tom, že táto číslovka dosiahla sumu 9 700 zásahov pri dopravných nehodách. Predložený vládny návrh zákona o poisťovníctve, bohužiaľ, s týmto postupom naďalej neuvažuje. V tejto súvislosti však treba uviesť, že je to výpadok zdroja financovania činnosti záchranárskych jednotiek v objeme cirka 290 mil. korún ročne a bude potrebné nahradiť ich z prostriedkov štátneho rozpočtu, pretože bez jeho riešenia nebude za čo záchranu na cestách vykonávať. Táto skutočnosť nie je v dôvodovej správe vôbec uvedená. Z týchto dôvodov, ktoré som práve komentoval, si dovolím predložiť pozmeňujúci návrh avizovaný v úvode, ktorý znie takto: „Za § 29 navrhujem zaradiť nový § 30, ktorého znenie by bolo nasledovné: „§ 30 Odvod časti poistného: Odsek 1: 8 % z prijatého poistného z povinného zmluvného poistenia zodpovednosti za škodu spôsobenú prevádzkou motorového vozidla za predchádzajúci kalendárny rok je poisťovňa, ktorá vykonáva toto poistenie, povinná odviesť na osobitný účet Ministerstva vnútra Slovenskej republiky do konca februára príslušného roka. Odsek 2. Prostriedky z osobitného účtu podľa odseku 1 rozdelí Ministerstvo vnútra Slovenskej republiky po prerokovaní s Ministerstvom financií Slovenskej republiky hasičským jednotkám a zložkám záchrannej zdravotníckej služby na úhradu nákladov spojených s obstarávaním, údržbou a prevádzkovaním prostriedkov na záchranu ľudských životov a materiálnych hodnôt v cestnej doprave do konca júna príslušného roku.“ Navrhujem pôvodný § 30 a nasledujúce paragrafy prečíslovať.“ Toto je znenie môjho pozmeňujúceho návrhu a vloženie nového § 30. V zdôvodnení uvádzam, že uvedené ustanovenia sú aplikované v doterajšej právnej úprave na úseku poisťovníctva od roku 1997, pričom takto určené prostriedky sú určené výlučne na nákup investičných prostriedkov slúžiacich na záchranu životov, zdravia a majetku v cestnej doprave. Prostredníctvom kvalitnejšej záchranárskej techniky dochádza k rýchlejšej a odborne na vyššej úrovni poskytovanej pomoci v prípade mimoriadnych udalostí v cestnej doprave. To má priamy dopad na možnosť záchrany životov občanov a taktiež eliminácií ohrozenia ich zdravia a majetku, príp. životného prostredia. Pre tento pozmeňujúci návrh som si dovolil osloviť 28 poslancov, ktorí sa s týmto pozmeňujúcim návrhom stotožnili. A v túto chvíľu ho odovzdám pánovi spoločnému spravodajcovi. Vážené kolegyne, kolegovia, dovoľte mi, aby som vás už druhýkrát v tejto snemovni požiadal, aby toto ustanovenie v zákone o poisťovníctve zostalo aj do budúcna. Ďakujem vám za pozornosť. (Potlesk.) I. Presperín, podpredseda NR SR: Ďakujem. Pán poslanec Mesiarik sa hlási s faktickou poznámkou. Tak, prosím, nech sa páči, pán poslanec Mesiarik. M. Mesiarik, poslanec: Ďakujem za slovo, pán podpredseda. Chcel by som sa pripojiť k pánovi poslancovi a zároveň vysloviť určité počudovanie nad tým, ako sa to mohlo stať, že prednedávnom sme menili zákon, v ktorom sme vlastne určitú čiastku z povinného poistenia zmluvného, keď to ešte robila Slovenská poisťovňa, určili na to, aby štát nemusel sám znášať náklady na záchrannú činnosť. Div sa svete, v tomto zákone, v návrhu zákona o poisťovníctve v zrušovacích ustanoveniach záverečných sa zrušujú tieto zákony. Takže ja len verím, že aj vláda, aj pán minister podporí tento návrh poslancov, pretože ja nevidím dôvod, aby, keď sme teraz urobili liberalizáciu, že môže viacej poisťovní robiť povinné poistenie, štát oproti minulosti na tom ešte škodoval a znášal všetky náklady na prípravu na záchrannú činnosť sám. Chcel by som však upozorniť jednak predkladateľov, ale aj pána ministra, že my budeme za chvíľu prerokúvať zákon o integrovanom záchrannom systéme. Tam v tejto oblasti nejde len o zdravotnícke služby a hasičov, ale je tam ďaleko viac iných zložiek, ktoré v integrovanom záchrannom systéme budú pôsobiť. Takže chcel by som vyzvať, aby sme sa pochopili už pri schvaľovaní, pretože podporujem tento návrh, že by potom vo vykonávacom predpise a vo, by som povedal, výklade zákona bolo jasné, že ministerstvo vnútra môže poskytnúť prostriedky nielen týmto dvom inštitúciám, teda Záchrannej službe, Zdravotníckej službe, a hasičom, ale aj tomu okolo, čo v integrovanom záchrannom systéme bude robiť na základe človeka, čo bude robiť nielen na cestách. Myslím, že takto aj poslanci to mysleli, ale je to napísané len na 2 fakty, a to záchranný zdravotnícky systém a hasičov. Upozorňujem, je tam aj Banská záchranná služba, je tam Vysokohorská služba alebo Horská služba. Je tam ďaleko viac tých subjektov. Ďakujem. I. Presperín, podpredseda NR SR: Ďakujem. Kto sa hlási do rozpravy ústne? Pán poslanec Mesiarik. Všetko? Končím možnosť prihlásiť sa do rozpravy ústne. Slovo má pán poslanec Mesiarik. M. Mesiarik, poslanec: Vážený pán podpredseda, vážený pán minister, kolegyne, kolegovia, budem vo svojom vystúpení veľmi stručný, pretože chcel by som predložiť 2 pozmeňujúce návrhy k tlači 1235, teda k návrhu zákona o poisťovníctve. Predovšetkým chcem len jednou-dvomi vetami oceniť prípravu tohto významného zákona a skutočne vyzdvihnúť hlavne to, že osobitne som sledoval v tomto zákone, či sa posilní a či sa zlepší ochrana poistenca, ochrana občana voči tomu, aby sa nestali aj u nás také, by som povedal, praktiky a také určité skutočnosti, ako sa stali v niektorých krajinách okolo nás, kde poistenec pod rôznymi lákadlami dal sa nahovoriť rôznym spoločnostiam a potom doplatil na to, prišiel o prostriedky a neboli ani žiadne plnenia. Som rád, že našiel som dosť, by som povedal, ustanovení, ktoré by mali zabezpečiť, aby sa nestali takéto prípady, aby sa nedalo zneužiť toto inokedy ľahko zneužiteľné prostredie, a aby tu bol určitý poriadok. Preto tento zákon podporím. Chcel by som ale zdôrazniť, že sme v prechodnom období a obávam sa, že určitý čas predsa len bude treba tolerovať toto prechodné obdobie tak, aby sme, keď sa vyrovnáme s krajinami Európskej únie, aj v tejto oblasti vlastne postupne mohli potom naplno prebrať veci, tak ako sú v krajinách Európskej únie. Preto chcem navrhnúť, aby sme v § 25, kde sa hovorí o technickej rezerve na poistné, prémie a zľavy, umožnili predsa len poisťovniam a zaisťovniam, pokiaľ nebudú môcť túto technickú rezervu zostaviť ako súhrn rezerv vypočítaných podľa jednotlivých poistných zmlúv, aby sa mohli v takom prípade použiť na určenie tejto výšky matematicko-štatistické metódy, pretože obávam sa, v tomto prostredí, a teraz budú tak rôznorodé zmluvy prechádzajúce z minulosti, že môže sa stať taký prípad, že nebude možné určiť ju takýmto spôsobom a bolo by zlé, keby sa potom vôbec technická rezerva neurčila. Myslím si, že to by len umožnilo riešiť problémy a predchádzať sporom. Takisto, v § 32 ods. 1 navrhujem doplniť novú vetu. Tento paragraf totižto určuje povinnosť poisťovniam a zaisťovniam urobiť polročnú, ročnú a štvrťročnú uzávierku, po každé polročnú a ročnú, to je v poriadku, ale pri štvrťročnej by mohol nastať problém, akým systémom, akým spôsobom to urobiť. Preto navrhujem doplniť vetu v tomto texte, že spôsob zostavenia priebežnej účtovnej uzávierky zostavovanej k poslednému dňu kalendárneho štvrťroka si určia subjekty interným predpisom tak, aby to slúžilo hlavne na kontrolu vlastným orgánom. Pokiaľ toto zvážite, prosím vás, aby došlo k podpore týchto návrhov. Ďakujem. I. Presperín, podpredseda NR SR: Ďakujem. Vyhlasujem rozpravu o tomto bode programu za skončenú. Pán minister, chcete sa vyjadriť k rozprave? Nech sa páči. F. Hajnovič, minister financií SR: Vážený pán predsedajúci, vážená Národná rada, predovšetkým chcem poďakovať za veľkú prácu, ktorú vynaložili poslanci aj vo výboroch, aj pri príprave pozmeňujúcich návrhov na túto schôdzu parlamentu. Dovoľte, aby som sa za predkladateľa vyjadril k spoločnej správe a k pozmeňujúcim návrhom. Z pozície predkladateľa odporúčam schváliť všetky pozmeňujúce návrhy uvedené v spoločnej správe gestorského výboru okrem bodov 5 a 31. O bode 57 odporúčam hlasovať osobitne. Odporúčam ho neprijať, pretože je lepšie a úplnejšie riešený v bode 3 poslaneckého návrhu pána poslanca Gyurovszkého. Čo sa týka ďalších pozmeňujúcich návrhov, mal som možno málo času dôkladne zvážiť pozmeňujúce návrhy prednesené pánom poslancom Delingom. Mám k nim nasledujúce odporúčania. K § 9 ods. 6, pán poslanec, alebo budem hovoriť o bodoch jeho pozmeňujúceho návrhu, neodporúčam tento návrh prijať. Odporúčam jeho návrh riešiť v podzákonnej norme. K bodu 2. Pán poslanec odporúča vypustiť rodné číslo v § 33 ods. 9. Podľa nášho názoru rodné číslo je potrebné na jednoznačnú identifikáciu. Čiže neodporúčam prijať tento návrh. K bodu 3 jeho návrhu. Pán poslanec odporúča, aby sa zoznam akcionárov podľa stavu k 31. decembru predkladal ministerstvu a úradu, len ak došlo k akýmkoľvek zmenám. Myslím, že samotné zaslanie toho zoznamu, a teda potvrdenie existujúceho stavu nepredstavuje pre poisťovňu mimoriadnu administratívnu záťaž. Ďalej, k bodu 4, § 38 ods. 1. Pán poslanec odporúča opraviť nezrovnalosť so spoločnou správou. Odporúčam to prijať, ide o nedopatrenie. K bodu 5, § 41 ods. 8. Pán poslanec odporúča, aby sa vypustil ten odsek 8. Neodporúčam ten návrh prijať. Je to odsek, ktorý zaväzuje k poskytnutiu údajov úradu v určenej lehote. Je to v podstate akési zo zákona zmocňovacie opatrenie, ktoré uľahčí vlastnú činnosť dohľadu. K bodu 6, § 54 ods. 1. Pán poslanec odporúča vypustiť druhú vetu. Podľa môjho názoru je tá druhá veta potrebná. Neodporúčam tento návrh prijať. Ďalej by som sa vyjadril k pozmeňujúcemu návrhu prednesenému pánom poslancom Gyurovszkým. Všetky body tohto návrhu, teda body 1 až 5 odporúčam prijať. Ďalej by som sa vyjadril k návrhu pána poslanca Vavríka. Chcel by som upozorniť, že o financovaní integrovaného záchranného systému sa hovorí v zákone o integrovanom záchrannom systéme a návrh, ktorý pán poslanec predložil, nie je v súlade s predmetom tohto zákona. Chcel by som tiež upozorniť, že rozdiel stavu, ktorý bol v minulosti a ktorý je v súčasnosti, je ten, že kým Slovenská poisťovňa bola subjekt vlastnený štátom a pôsobila na neliberalizovanom poistnom trhu, týmto zákonom posúvame situáciu na Slovensku na poistnom trhu k liberalizovanému poistnému trhu. Realizácia jeho návrhu by znamenala zaťaženie subjektov toho trhu s príslušnými dôsledkami pre konkurencieschopnosť. Ďalej by som sa vyjadril k návrhu, ktorý predniesol pán poslanec Mesiarik. K bodu 1. Pán poslanec navrhuje, aby v prípade, ak nie je možné technickú rezervu na poistné, prémie a zľavy určiť ako súhrn rezerv vypočítaných podľa jednotlivých poistných zmlúv, sa použili na určenie jej výšky matematicko-štatistické metódy. Myslím, že riešenie jeho návrhu by malo spočívať v podzákonnej norme. K bodu 2. Pán poslanec navrhuje, aby spôsob zostavenia priebežnej účtovnej uzávierky zostavovanej k poslednému dňu kalendárneho štvrťroka sa určil interným predpisom. Nie je to možné, pretože tento proces je určený zákonom. Ešte raz vám chcem poďakovať za vznesené pripomienky a návrhy a prosím vás o podporu pre návrh, ktorý som predniesol. I. Presperín, podpredseda NR SR: Ďakujem, pán minister. Predtým ako dám slovo ešte pánu spravodajcovi, chcem povedať, že o 11.00 hodine chceme hlasovať o dvoch zákonoch, ktoré sme prerokovali včera, a o tomto dnešnom zákone. Takže prosím poslancov, aby sa zúčastnili na tomto hlasovaní. Pán spravodajca, chcete sa vyjadriť? Nie. Prerušujem rokovanie o tomto bode programu, páni poslanci, panie poslankyne. Ďakujem pánu spravodajcovi. Pán minister má ďalší vládny návrh zákona. Prosím ho, aby tu zostal. Ďalším bodom programu je prvé čítanie o vládnom návrhu zákona o štátnej pokladnici a o zmene a doplnení niektorých zákonov. Vládny návrh zákona ste dostali ako tlač 1293. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1445. Z poverenia vlády Slovenskej republiky návrh zákona uvedie minister financií Slovenskej republiky František Hajnovič. Prosím pána ministra, aby sa ujal slova. F. Hajnovič, minister financií SR: Vážený pán predsedajúci, vážená Národná rada, dovoľte mi, aby som predniesol v prvom čítaní úvodné slovo k rokovaniu o návrhu zákona o štátnej pokladnici a o zmene a doplnení niektorých zákonov. Návrh zákona o štátnej pokladnici a o zmene a doplnení niektorých zákonov bol pripravený na základe uznesenia vlády Slovenskej republiky č. 434/2000 zo dňa 14. 6. 2000 k materiálu Stratégia budovania systému štátnej pokladnice do roku 2002, ktorým bolo uložené ministrovi financií zabezpečiť jej realizáciu v termíne do 31. 12. 2002. Návrh zákona schválila vláda Slovenskej republiky na svojom rokovaní uznesením č. 1183/2001 zo dňa 19. 12. 2001. Cieľom návrhu zákona o štátnej pokladnici a o zmene a doplnení niektorých zákonov je upraviť funkcie systému štátnej pokladnice, zriadiť inštitúciu Štátna pokladnica a upraviť jej pôsobnosť, upraviť vzťah štátnej pokladnice ku klientovi, vzťah štátnej pokladnice k Ministerstvu financií Slovenskej republiky, Agentúre pre riadenie dlhu a likvidity a Národnej banke Slovenska. Klientom štátnej pokladnice je štátna rozpočtová organizácia a štátna príspevková organizácia, štátny fond, štátna poisťovňa, Sociálna poisťovňa, zdravotné poisťovne, Národný úrad práce, Slovenský pozemkový fond, vyšší územný celok, rozpočtová organizácia vyššieho územného celku a právnické osoby, v ktorých sú zriadené implementačné agentúry pre programy financované z prostriedkov Európskych spoločenstiev. Jej klientom pre realizáciu rozpočtu, rozpočtovej kapitoly Štátny dlh, rozpočtovej kapitoly Všeobecná pokladničná správa, rozpočtovej kapitoly Súhrnný finančný vzťah k obciam a vyšším územným celkom je Ministerstvo financií Slovenskej republiky. Jej klientom pre prostriedky poskytované transferom do štátneho rozpočtu je Slovenská televízia a Slovenský rozhlas. Jej klientom v rozsahu rozpočtu nákladov spojených s jeho činnosťou a použitia jeho majetku v súlade s rozhodnutím vlády Slovenskej republiky je Fond národného majetku Slovenskej republiky. Jej klientom je vnútorná organizačná jednotka, ktorou je výkonný orgán Národného úradu práce. Klientom štátnej pokladnice nie je vnútorná organizačná jednotka, tak ako to upravuje zákon o rozpočtových pravidlách. Najdôležitejšie zmeny oproti súčasnému stavu, ktoré prináša návrh zákona o štátnej pokladnici a o zmene a doplnení niektorých zákonov, je možné zhrnúť do týchto bodov: sústreďovanie príjmov verejného rozpočtu na účtoch štátnej pokladnice vedených v Národnej banke Slovenska, presun zodpovednosti za vedenie účtov a realizáciu platobného styku klientov štátnej pokladnice z Národnej banky Slovenska a komerčných bánk do štátnej pokladnice, realizácia verejného rozpočtu výlučne prostredníctvom systému štátnej pokladnice vrátane nových kontrolných mechanizmov ešte pred vstupom do záväzku, ktorý vyvolá v budúcnosti potrebu úhrady z finančných prostriedkov verejného rozpočtu, zavedenie povinnosti zostavovať finančný plán príjmov a výdavkov klienta, ako aj samotnej štátnej pokladnice, povinnosti prognózovať daňové a colné príjmy, zavedenie povinnosti pre štátnu pokladnicu odsúhlasený záväzok zaplatiť v termíne splatnosti, čo výrazne prispeje k zvýšeniu dôveryhodnosti štátu ako zákazníka, ktorý vždy načas platí za svoje záväzky, vytvorenie centrálneho registra majetku vo vlastníctve Slovenskej republiky a zavedenie jeho odpisovania, zabezpečenie finančnej štatistiky z jedného miesta, stanovenie limitu zostatku peňažných prostriedkov v hotovosti, delimitu v hotovosti v pokladnici klienta a určenie účelov použitia, zhodnocovanie dočasne voľných zdrojov verejného rozpočtu iba prostredníctvom štátnej pokladnice, poskytnutie ochrany účtu klienta pred výkonom rozhodnutia odpísaním z účtu, exekúcia. Zákonom o štátnej pokladnici a o zmene a doplnení niektorých zákonov sa tiež novelizujú niektoré v súčasnosti platné zákony súvisiace so zavedením systému štátnej pokladnice, a to zákon o rozpočtových pravidlách, v ktorom sa pre klientov ruší oprávnenosť viesť účty v iných peňažných ústavoch, ruší oprávnenie otvárať účty pre vnútorné organizačné jednotky klienta – tieto jednotky nie sú klientmi štátnej pokladnice –, ruší povinnosť otvárať rozpočtové limity na účtoch, nahradí ich finančné plánovanie, pre klienta, ktorým je príspevková organizácia, sa ruší odvodová povinnosť a zavádza sa daňová povinnosť, ruší sa oprávnenie viesť mimorozpočtové príjmy z lotérií a z pokút na osobitných účtoch, zavádza sa povinnosť pre vyššie územné celky a ich rozpočtové organizácie viesť účty v Národnej banke Slovenska a následne v štátnej pokladnici, zákon o účtovníctve, v ktorom sa ruší výnimka z odpisovania pre rozpočtové organizácie – druhá zákonná norma, ktorej sa tento zákon dotýka –, ďalej, zákon o správe daní a poplatkov, v ktorom sa zavádza pre vybrané daňové subjekty povinnosť ohlasovať odhady daňovej povinnosti a pre daňové úrady právo takéto odhady požadovať, ďalej, zákon o Sociálnej poisťovni, v ktorom sa pre tohto klienta zavádza povinnosť viesť účty v štátnej pokladnici, ďalej, zákon o zdravotnom poistení, v ktorom sa pre klientov zdravotnej poisťovne zavádza povinnosť viesť účty v štátnej pokladnici, zákon o zamestnanosti, v ktorom sa pre klienta – Národný úrad práce – zavádza povinnosť viesť účty v štátnej pokladnici, ďalej, zákon o Štátnom fonde rozvoja bývania a likvidácii jadrovoenergetických zariadení, v ktorom sa pre klienta – Štátny fond rozvoja bývania – zavádza povinnosť viesť účty v štátnej pokladnici, ďalej, zákon o podmienkach prevodu majetku štátu na iné osoby, v ktorom sa pre klienta – Fond národného majetku – vypúšťa platenie poplatkov banke, zákon o štátnych hmotných rezervách, v ktorom sa pre klienta zavádza povinnosť viesť účty v štátnej pokladnici. Vážený pán predsedajúci, vážená Národná rada, prijatím zákona o štátnej pokladnici a o zmene a doplnení niektorých zákonov sa vytvoria podmienky na zavedenie systému štátnej pokladnice v Slovenskej republike, t. j. systému, ktorého realizácia je ďalším prvkom reformy manažmentu verejných financií a ktorého zriadenie od nás vyžaduje Európska únia. Ďakujem za pozornosť. I. Presperín, podpredseda NR SR: Ďakujem pekne, pán minister. Dávam slovo spravodajcovi, ktorého určil navrhnutý gestorský výbor, Výbor Národnej rady Slovenskej republiky pre financie, rozpočet a menu, poslancovi Vladimírovi Maňkovi. V. Maňka, poslanec: Vážený pán predsedajúci, vážený pán minister, vážené kolegyne, vážení kolegovia, dovoľte mi, aby som v zmysle zákona Národnej rady Slovenskej republiky č. 350/1996 Z. z. o rokovacom poriadku vystúpil k vládnemu návrhu zákona o štátnej pokladnici a o zmene a doplnení niektorých zákonov, ktorý máme v laviciach pod tlačou 1293, ako spravodajca výboru pre financie, rozpočet a menu. Uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel ho zaradil na rokovanie 54. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh rieši závažnú problematiku, ktorú je potrebné upraviť spôsobom, ako navrhuje predmetný návrh. Vážený pán predsedajúci, môžete otvoriť rozpravu k tomuto návrhu. Ďakujem. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov výborov. Otváram všeobecnú rozpravu o tomto bode programu. Konštatujem, že písomne sa neprihlásil nikto. Pýtam sa, kto sa chce prihlásiť ústne. Nikto. Vyhlasujem rozpravu o tomto bode programu za skončenú. Prerušujem rokovanie o tomto bode programu. Ďakujem, pán minister. Nasleduje druhé a tretie čítanie o zákone z 9. novembra 2001, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 1280 a jeho súčasťou je rozhodnutie prezidenta Slovenskej republiky zo 6. decembra 2001 o vrátení zákona, ako aj schválený zákon z 9. novembra 2001. Zákon bol rozhodnutím predsedu Národnej rady č. 1408 zo 6. decembra 2001 pridelený na prerokovanie príslušným výborom Národnej rady Slovenskej republiky. Dávam slovo určenému spoločnému spravodajcovi z výboru pre financie, rozpočet a menu poslancovi Vladimírovi Maňkovi a prosím ho, aby informoval o výsledku prerokovania vráteného zákona vo výboroch. V. Maňka, poslanec: Vážený pán predsedajúci, vážený pán minister, vážené kolegyne, vážení kolegovia, Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona č. 350/1996 Z. z. o rokovacom poriadku túto spoločnú správu výborov Národnej rady Slovenskej republiky o prerokovaní uvedeného zákona. Predseda Národnej rady Slovenskej republiky svojím rozhodnutím č. 1408 zo dňa 6. decembra 2001 pridelil zákon z 9. novembra 2001, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 1280), týmto výborom Národnej rady Slovenskej republiky: výboru pre financie, rozpočet a menu, ústavnoprávnemu výboru, výboru pre pôdohospodárstvo a výboru pre verejnú správu. Všetky uvedené výbory prerokovali predmetný zákon v stanovenom termíne. Gestorský výbor nedostal do začiatku rokovania o zákone z 9. novembra 2001 ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 1280), stanoviská poslancov Národnej rady Slovenskej republiky podané v súlade s § 75 ods. 2 zákona o rokovacom poriadku. K predmetnému zákonu zaujali výbory tieto stanoviská. Odporúčajú Národnej rade Slovenskej republiky zákon schváliť so zmenami tieto výbory: výbor pre financie, rozpočet a menu svojím uznesením č. 875 zo dňa 16. januára 2002, ústavnoprávny výbor uznesením č. 811 zo dňa 16.januára 2002, výbor pre pôdohospodárstvo uznesením č. 361 zo dňa 16. januára 2002 a výbor pre verejnú správu uznesením č. 413 zo dňa 16. januára 2002. Z uznesení výborov vyplynuli zmeny, ktoré sú uvedené v spoločnej správe. Nebudem ich čítať. A týchto zmien je 10. Gestorský výbor na základe stanovísk výborov k zákonu z 9. novembra 2001, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov, vrátenému prezidentom Slovenskej republiky na opätovné prerokovanie Národnou radou Slovenskej republiky, vyjadrených v ich uzneseniach, ktoré sú uvedené pod bodom III spoločnej správy, a v stanoviskách poslancov gestorského výboru, ktoré sú vyjadrené v rozprave k tejto správe, v súlade s § 79 ods. 4 a § 83 zákona č. 350/1996 Z. z. o rokovacom poriadku odporúča Národnej rade Slovenskej republiky zákon, ktorý máme pod tlačou 1280, schváliť so zmenami tak, ako sú uvedené v spoločnej správe. Predmetná správa výborov (tlač 1280a) bola schválená uznesením gestorského výboru č. 894 zo dňa 22. januára 2002. Výbor ma určil za spoločného spravodajcu výborov a súčasne ma poveril po prvé predniesť spoločnú správu výborov na schôdzi Národnej rady Slovenskej republiky a po druhé navrhnúť Národnej rade Slovenskej republiky postup pri hlasovaní o zmenách k zákonu a dať hlasovať o predmetnej správe ihneď po ukončení rozpravy k nej. Vážený pán predsedajúci, môžete otvoriť rozpravu k tomuto návrhu. Ďakujem. I. Presperín, podpredseda NR SR: Ďakujem, pán spravodajca. Otváram rozpravu k predmetnému bodu. Pýtam sa, kto sa chce prihlásiť ústne vzhľadom na to, že písomne nie je prihlásený nikto. Nikto. Vyhlasujem rozpravu za skončenú. Prerušujem rokovanie o tomto bode programu. Nasleduje druhé a tretie čítanie o zákone z 11. decembra 2001 o dohľade nad finančným trhom a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 1300. Jeho súčasťou je rozhodnutie prezidenta Slovenskej republiky z 28. decembra 2001 o vrátení zákona, ako aj schválený zákon z 11. decembra 2001. Zákon bol rozhodnutím predsedu Národnej rady č. 1427 zo 7. januára 2002 pridelený na prerokovanie príslušným výborom Národnej rady Slovenskej republiky. Dávam slovo určenému spoločnému spravodajcovi z výboru pre financie, rozpočet a menu poslancovi Vladimírovi Maňkovi a prosím ho, aby informoval o výsledku prerokovania vráteného zákona vo výboroch. Prosím. V. Maňka, poslanec: Ďakujem za slovo, pán predsedajúci. Predseda Národnej rady Slovenskej republiky svojím rozhodnutím č. 1427 zo dňa 7. januára 2002 pridelil zákon, ktorý máme pod tlačou 1300, dvom výborom Národnej rady, a to výboru pre financie, rozpočet a menu a Ústavnoprávnemu výboru Národnej rady Slovenskej republiky. Obidva výbory prerokovali tento zákon v určenom termíne. Gestorský výbor nedostal do začatia rokovania k tlači 1300 stanoviská poslancov podané v súlade s § 75 ods. 2 zákona č. 350/1996 Z. z. o rokovacom poriadku. K predmetnému zákonu zaujali výbory tieto stanoviská: Odporúča zákon schváliť so zmenami výbor pre financie, rozpočet a menu svojím uznesením č. 877 zo dňa 16. januára 2002 Ústavnoprávny výbor neschválil predložený návrh uznesenia v súlade s § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku v spojení s čl. 84 ods. 3 Ústavy Slovenskej republiky v znení neskorších predpisov, pretože nezískal podporu potrebnej nadpolovičnej väčšiny všetkých poslancov. Z 11 poslancov bolo prítomných 6 poslancov, za návrh bolo 5 poslancov, proti návrhu bol 1 poslanec. Z uznesenia výboru Národnej rady Slovenskej republiky, uvedeného v časti III spoločnej správy vyplynuli pozmeňujúce návrhy a zmeny. Celkom ich je 5. Sú uvedené v spoločnej správe. Gestorský výbor na základe stanovísk výboru k tlači 1300 a v uznesení uvedeného pod bodom III tejto správy, v stanoviskách poslancov gestorského výboru vyjadrených v rozprave k tejto správe v súlade s § 79 ods. 4 a § 83 zákona o rokovacom poriadku odporúča Národnej rade Slovenskej republiky tlač 1300 schváliť so zmenami, tak ako je uvedené v spoločnej správe. Predmetná správa k tlači 1300 pod tlačou 1300a bola schválená uznesením gestorského výboru č. 895 zo dňa 22. januára 2002. Výbor ma určil za spoločného spravodajcu výborov a súčasne ma poveril po prvé predniesť spoločnú správu na schôdzi Národnej rady, po druhé navrhnúť Národnej rade postup pri hlasovaní zmien k zákonu a dať hlasovať o predmetnej správe ihneď po ukončení rozpravy. Vážený pán predsedajúci, môžete otvoriť rozpravu . I. Presperín, podpredseda NR SR: Ďakujem, pán poslanec. Otváram rozpravu k tomuto bodu programu. Písomne nie je nikto prihlásený. Pýtam sa, kto sa hlási ústne. Nikto. Vyhlasujem rozpravu za skončenú. Ďalej prejdeme k druhému a tretiemu čítaniu o zákone z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 1292. Jeho súčasťou je rozhodnutie prezidenta Slovenskej republiky z 18. decembra 2001 o vrátení zákona, ako aj schválený zákon z 29.novembra 2001. Zákon bol rozhodnutím predsedu Národnej rady č. 1421 z 19. decembra 2001 pridelený na prerokovanie príslušným výborom Národnej rady Slovenskej republiky. Dávam slovo určenému spoločnému spravodajcovi z výboru pre obranu a bezpečnosť poslancovi Ošváthovi a prosím ho, aby informoval o výsledku prerokovania vráteného zákona vo výboroch. Nech sa páči, pán poslanec. P. Ošváth, poslanec: Vážený pán predsedajúci, vážené kolegyne, kolegovia, predkladám vám spoločnú správu výborov NR SR o prerokovaní zákona z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vráteného prezidentom Slovenskej republiky na opätovné prerokovanie Národnou radou Slovenskej republiky. Zákon z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky, predseda Národnej rady Slovenskej republiky pridelil svojím rozhodnutím č. 1421 z 19. decembra 2001 na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť. Zároveň k predmetnému zákonu ako gestorský výbor určil Výbor Národnej rady Slovenskej republiky pre obranu a bezpečnosť. Výbory prerokovali zákon v lehote určenej rozhodnutím predsedu Národnej rady Slovenskej republiky a k návrhu prijali výbory tieto stanoviská: Výbor Národnej rady Slovenskej republiky pre sociálne veci a bývanie neschválil navrhnuté uznesenie, lebo za návrh nehlasovala nadpolovičná väčšina všetkých členov výboru v súlade s § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. Ústavnoprávny výbor Národnej rady Slovenskej republiky nesúhlasil so zákonom z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vráteným prezidentom Slovenskej republiky na opätovné prerokovanie Národnou radou Slovenskej republiky, a odporučil Národnej rade Slovenskej republiky predmetný zákon neschváliť. Výbor Národnej rady Slovenskej republiky pre financie, rozpočet a menu súhlasil so zákonom z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky, a odporučil Národnej rade Slovenskej republiky predmetný zákon schváliť v pôvodnom znení. Výbor Národnej rady Slovenskej republiky pre obranu a bezpečnosť ako gestorský výbor súhlasil so zákonom z 29. novembra 2001, ktorým sa dopĺňa zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, vráteným prezidentom Slovenskej republiky na opätovné prerokovanie Národnou radou Slovenskej republiky, a odporučil Národnej rade Slovenskej republiky predmetný zákon schváliť v pôvodnom znení s tým, že odporúča vyhovieť návrhu uvedenému v odseku 2 rozhodnutia Kancelárie prezidenta č. 1164/2001, prezidenta Slovenskej republiky o vrátení zákona, ktorý znie: „Čl. II: Tento zákon nadobúda účinnosť dňom 1. marca 2002.“ Gestorský výbor na základe stanovísk výborov k zákonu odporúča Národnej rade Slovenskej republiky po prvé podľa § 90 ods. 5 zákona o rokovacom poriadku vyhovieť pripomienke prezidenta Slovenskej republiky uvedenej pod bodom III v odseku 2 k zmene účinnosti zákona, po druhé podľa § 90 ods. 5 o rokovacom poriadku v znení prijatých pripomienok prezidenta republiky alebo prijatej pripomienky prezidenta republiky zákon ako celok schváliť. Prosím, pán predsedajúci, aby ste otvorili rozpravu. I. Presperín, podpredseda NR SR: Ďakujem pekne, pán poslanec. Prosím, aby ste zaujali miesto pre spravodajcov. Otváram rozpravu o tomto bode programu. Písomne nie je nikto prihlásený. Pýtam sa, kto sa chce prihlásiť ústne. Pán poslanec Palko, nech sa páči, ústne prihlásený ako jediný. Končím možnosť prihlásiť sa do rozpravy ústne. Nech sa páči, pán poslanec, máš slovo.